ആശിഷിന്റെ വെടിയേറ്റ് ഒരാള് മരിച്ചെന്ന് എഫ്.ഐ.ആര്. ലഖ്നൗ: ലഖിംപുര് ഖേരിയില് കര്ഷകര് കൊല്ലപ്പെട്ട കേസിലെ ഒരു എഫ്.ഐ.ആറില് കേന്ദ്രമന്ത്രി അജയ് മിശ്രയുടെ മകന് ആശിഷ് മിശ്രയുടെ പേരും. കര്ഷകര്ക്കിടയിലേക്കു പാഞ്ഞുകയറിയ വാഹനത്തിന്റെ ഇടതുവശത്തിരുന്ന ആശിഷ് കര്ഷകര്ക്കുനേരേ നിറയൊഴിച്ചെന്നും വെടിയേറ്റ് ഒരാള് മരിച്ചെന്നും എഫ്.ഐ.ആറില് പറയുന്നു. കേസില് ചോദ്യംചെയ്യല് നോട്ടീസ് ലഭിച്ച ആശിഷ് മിശ്ര ഇന്നലെ പോലീസിനു മുന്നില് ഹാജരായില്ല. മകന് നിരപരാധിയാണെന്നും ഇന്ന് പോലീസിനു മുന്നില് ഹാജരാകുമെന്നും കേന്ദ്രമന്ത്രി അറിയിച്ചു. മന്ത്രിയുടെ മകനെ പോലീസ് സംരക്ഷിക്കുകയാണെന്നു സമാജ്വാദി പാര്ട്ടി നേതാവ് അഖിലേഷ് യാദവ്, കോണ്ഗ്രസ് നേതാക്കളായ രാഹുല് ഗാന്ധി, പ്രിയങ്ക ഗാന്ധി വാധ്ര എന്നിവര് ആരോപിച്ചു.